
ได้ยินมาจากเพื่อนว่าร้านนี้เป็นร้านของคุณตูน เอเอฟ ผู้ซึ่งผันตัวเองไปเป็นเชฟอย่างเต็มตัวแล้ว ก็เลยสนใจอยากจะไปลองชิมดูซะหน่อย เพราะเคยอ่านคอลัมน์ของคุณตูนในนิตยสารอยู่บ่อยๆ อยากรู้ว่าอาหารที่คุณตูนทำหรือครีเอทจะอร่อยเหมือนที่เห็นในรูปรึเปล่า

พอได้ฤกษฺ์งามยามดี ก็เลยชวนแฟนกับเพื่อนแวะไปกินอาหารที่ร้านซะหน่อย ซึ่งพอไปร้าน ก็พบว่าทางเข้าที่จอดรถค่อนข้างแคบไปหน่อยค่ะ เพื่อนที่ไปด้วย เพิ่งขับรถเป็น นางแอบกลัว แต่สำหรับเราไม่มีปัญหา (ทางไปร้าน คือเข้าซอยทองหล่อ 13 ผ่าน Seen Space มาจะเจอแยกแรก ให้เลี้ยวซ้ายค่ะ เลี้ยวแล้วชะลอรถหน่อย ร้านอยู่ขวามือ ติดกับแยกเลย เป็นช่องเล็กๆ ระหว่างตึกสีดำๆ หลังนึง เลี้ยวเข้าไปเลยค่ะ ทางเข้าแคบจริงๆ)

ตอนไปเจอคุณตูนอยู่ตรงลานจอดรถด้านหลังร้านพอดี ยังมาช่วยดูที่จอดรถให้ด้วย และมาบอกทางเข้าร้านให้อีก แถมเรายังเข้าผิดประตูอีก (ก็ถ้ามองจากด้านหลัง มันดูไม่ออกเลยว่าประตูไหนเป็นของร้านไหน มันไม่ได้ติดป้ายไว้ และมีหลายทางเข้าจนมึน) จนคุณตูนต้องเดินมาชี้ประตูให้อีกรอบ โก๊ะจริงๆ เลยเรา

ไปถึงก็เลือกที่นั่งชั้นสองค่ะ เพราะที่นั่งด้านล่างเต็ม เรามากันสามคน อยากได้ที่นั่งกว้างๆ หน่อย ที่ข้างบนเหมาะสุด ดูเป็นส่วนตัวดีด้วย มีแบบโซฟาติดผนัง และมีไม้ระแนงกั้นบังสายตาจากโต๊ะข้างๆ และพนักงาน

ส่วนเมนูอาหาร หลังจากกวาดสายตาดู รู้สึกว่ายังมีให้เลือกไม่มากเท่าไหร่นัก และราคาค่อนข้างสูงทีเดียว แต่ในที่สุดก็สั่งทั้งของตัวเองและเเฟนเป็นสิ่งที่เราชอบกินจริงๆ ส่วนเพื่อนสาวก็ตามใจนางเลย เพราะนางจ่ายส่วนของนางเอง

เริ่มจากเมนูของแฟนก่อน เนื่องจากเค้าบอกให้เลือกให้เค้าเลย และตัวเองชอบกินสัตว์ปีกจำพวกเป็ด เลยถือโอกาสสั่ง “Duck & Waffle”  (ราคา 390 บาท) มาให้เค้า จะได้แย่งเค้ากินได้ (เอ๊ะ! ยังไง) ขอแอบชิมไปหนึ่งคำ รู้สึกว่าเป็ดกงฟีต์กรอบและนุ่มกำลังดี แต่เนื้อเป็ดรสชาติอ่อนไปหน่อย ถ้ามีรสชาติของการหมักกับอะไรสักอย่างให้เข้าเนื้อกว่านี้ คงอร่อยขึ้นไปอีก บวกกับซอสน้อยไปนิด เลยรู้สึกว่าจานนี้จืดไปหน่อยสำหรับตัวเอง แต่กับแฟนเค้ากินได้หมด จานนี้เลยอร่อยสำหรับเค้า

มาถึงของตัวเองบ้าง สั่งเมนู “BBLT”  (ราคา 270 บาท) เพราะเห็นว่ามันมีเบคอน เหตุผลมีอยู่แค่นั้น เพราะชอบกินเบคอน และอยากกินอะไรที่มีขนมปังกรอบๆ ก็เลยได้มากรอบสมใจ เป็นขนมปังกรอบๆ ประกบกับไข่ดาว เบคอนที่กรอบกำลังดี ยังมีส่วนเนื้อฉ่ำๆ อยู่ แล้วก็มีมะเขือเทศกับมอซซาเรลล่า ชีส พร้อมกับสิ่งที่ในเมนูเขียนไว้ว่า “dried chilli emulsion” เข้าใจว่าน่าจะเป็นน้ำมันพริกแห้งล่ะมั้ง แต่จานนี้รู้สึกว่าแพงเกินไป กับวัตถุดิบที่ไม่ได้มีอะไรพิเศษมาก เกือบสามร้อยเลยนะนั่น ถ้าเพิ่มไส้กรอกอิตาเลียน หรืออะไรที่เป็นชิ้นเป็นอันขึ้นมาอีกซักหน่อย ก็จะรู้สึกคุ้มค่ากว่านี้ค่ะ

ต่อมาเป็นจานที่เพื่อนสั่ง คุณเธอสั่งสิ่งที่ดูเป็นของหวานมากิน มันคือ “Thai Tea French Toast”  (ราคา 270 บาท) เป็นโทสต์ฉ่ำเนย เสิร์ฟมาพร้อมผลไม้นานาชนิดตามฤดูกาล ทั้งไทยและเทศ มีทั้งแก้วมังกร ชมพู่ เสาวรส มะพร้าว และกล้วย กับซอสชาไทยรสชาติหวานมัน จานนี้กินแล้วสดชื่นดีค่ะ แต่อีกครั้งที่รู้สึกว่าแพง เพราะผลไม้ไม่ได้มีอะไรที่เป็นของพิเศษสมราคา

ส่วนเครื่องดื่ม คนอืนเค้าขอแค่น้ำเปล่า แต่ตัวเองสั่ง “Iced Lemon Tea” (ราคา 120 บาท) อันนี้รู้สึกว่าอร่อยถูกใจค่ะ เพราะเป็นชาที่ผสมน้ำผลไม้มาเข้มข้นมาก เปรี้ยวปรี๊ด อมหวานหน่อยๆ กินแล้วสดชื่นดี แต่เหมาะกับคนที่ชอบรสเปรี้ยวเท่านั้นนะคะ เพราะมันเปรี้ยวมากเลยทีเดียวค่ะ

ตอนแพร์ไปกิน ร้านเพิ่งเปิดใหม่ได้ไม่ถึงเดือน พนักงานที่รับออร์เดอร์เลยยังดูงงๆ อยู่ แต่ก็ไม่เป็นไรค่ะ เพราะทุกคนดูสุภาพดี และดูตั้งอกตั้งใจบริการดีมาก


ถ้ามีเมนูเพิ่มแล้วจะกลับไปลองอีกค่ะ
